
Administratívna zaťaženosť vyšetrovateľov Policajného zboru[footnoteRef:1] [1:  Táto práca bola podporená Agentúrou na podporu výskumu a vývoja na základe zmluvy č. APVV-23-0519 Právne a technické výzvy inteligentnej mobility na zvýšenie bezpečnosti cestnej premávky.] 


Anotácia: Článok sa zaoberá problematikou administratívnej zaťaženosti vyšetrovateľov Policajného zboru v kontexte trestného konania. Autori analyzujú rozsah a charakter administratívnych činností, ktoré nesúvisia priamo s procesnými úkonmi vyšetrovania, avšak vo významnej miere  ovplyvňujú pracovný čas vyšetrovateľov. Na základe dotazníkového prieskumu medzi vyšetrovateľmi identifikujú samotnú zaťaženosť, najviac zaťažujúce činnosti, ako aj možné faktory ovplyvňujúce tento stav. Práca obsahuje  štatistické analýzy vzťahov medzi administratívnou záťažou a vybranými premennými (druh kriminality, počet spisov, dĺžka praxe). Výsledky poukazujú na všeobecne vysokú mieru administratívnej záťaže a potrebu jej systémového riešenia, a to najmä prostredníctvom organizačných a personálnych opatrení.

Kľúčové slová: 	administratívna záťaž, vyšetrovateľ Policajného zboru, trestné konanie, efektívnosť, informačné systémy Policajného zboru.


Úvod
Trestné právo aktuálne prechádza neustálymi normatívnymi zmenami, ktoré predstavujú významnú výzvu pre orgány aplikácie práva, a to najmä pre policajtov ako jedného z dvojice subjektov tvoriacich orgány činného v trestnom konaní v zmysle § 10 ods. 1 Trestného poriadku. Súčasne je možné v aplikačnej praxi identifikovať aj pretrvávajúcu nespokojnosť s administratívnymi, resp. byrokratickými mechanizmami spojenými s realizáciou trestného konania ako takého, ktoré je pomerne často vnímané orgánmi aplikácie práva ako preformalizované.
V praxi medzi vyšetrovateľmi Policajného zboru (ďalej len „PZ“), ako aj medzi poverenými príslušníkmi PZ, dlhodobo prebieha polemika, ktorej predmetom je zvyšujúca sa pracovná a administratívna záťaž. Tá však nemusí vždy priamo vyplývať z procesných postupov a úkonov vo vyšetrovaní. Niektoré výskumy[footnoteRef:2] naznačujú, že zvýšená administratívna záťaž alebo byrokracia má vplyv na atraktivitu, prípadne pracovnú atmosféru policajtov pri vykonávaní ich funkcie, teda aj funkcie na pozíciách vyšetrovateľa PZ a povereného príslušníka PZ. V rámci spracovávania príspevku sme však zistili, že téma administratívnej záťaže policajtov v trestnom konaní je v rámci odbornej verejnosti v našom právnom prostredí na okraji záujmu, resp. opomínaná.[footnoteRef:3] Uvedený fakt považujeme za zarážajúci, a to jednak z hľadiska zmienenej polemiky v praxi ako aj nemožnosti  efektívneho manažérskeho riadenia PZ, kde práve zo strany vedenia PZ opakovane badať prezentáciu rôznych štatistických ukazovateľov, ktoré sú často spracované na základe dát a reportov spracovávaných primárne vyšetrovateľmi PZ a poverenými príslušníkmi, resp. ich priamymi nadriadenými nad rámec ich procesnej činnosti v trestnom konaní, resp. vyšetrovaní.  [2:  HULLOVÁ, M. Systém organizácie, riadenia, kariérneho postupu a profesijného rozvoja vybraných príslušníkov Policajného zboru. In: Policajná teória a prax. 2025, Roč. 33, č. 2 s. 13 ]  [3:  V rámci rešerše literatúry sa nám nepodarilo dohľadať žiadny relevantný príspevok alebo prácu, ktorá by sa v poslednom období uvedenou témou na Slovensku zaoberala.] 

Predkladaný článok ako akademický výstup autorov s dlhoročnou praktickou skúsenosťou na pozíciách vyšetrovateľov PZ predstavuje snahu uchopiť uvedenú problematiku s využitím vedeckých metód. Východiskovým postulátom príspevku je predpoklad, že pre riadne plnenie úloh štátu v oblasti trestnej politiky je nevyhnutné vytvoriť primeraný (najmä časový) priestor pre samotné vyšetrovanie trestnej činnosti a zároveň zabezpečiť prioritizáciu činností priamo súvisiacich s vyšetrovaním pred administratívnymi úkonmi. V príspevku sme sa preto zaujímali aj o subjektívne vnímanie administratívnej záťaže zo strany vyšetrujúcich orgánov, vzťahy medzi rôznymi faktormi a vnímanou administratívnou zaťaženosťou, ako aj o identifikáciu možných faktorov, ktoré najviac ovplyvňujú vnímanie administratívnej zaťaženosti.
Boj proti trestnej činnosti nie je možné logicky založiť primárne na schopnosti vyšetrovacích orgánov administratívne reportovať o svojej činnosti a spracovať administratívnu agendu, ale predovšetkým na efektívnom vykonávaní vyšetrovacích úkonov a vedení trestného konania, resp. vyšetrovania. Uvedená otázka nadobúda osobitný význam aj vzhľadom na skutočnosť, že trestné právo procesné patrí medzi najformálnejšie právne procesné systémy, ktorého úlohou je takto zároveň garantovať ústavné práva dotknutých osôb, čo prirodzene vyžaduje značné administratívne kapacity.
Autori si zároveň uvedomujú, že zvolený výskumný prístup sa odlišuje od dominantného diskurzu v oblasti trestného práva, ktorý sa primárne sústreďuje na riešenie doktrinálnych otázok a právno-aplikačných problémov súvisiacich s trestným konaním. Možno však predpokladať, že skúmanie kapacít a limitov vyšetrovacích orgánov predstavuje relevantný príspevok ku komplexnému pochopeniu fungovania trestného konania.
Vzhľadom na skutočnosť, že v danej oblasti sme neregistrovali širšiu výskumnú bázu, od ktorej by sme sa mohli metodologicky odraziť, ako zdroj dát a základný metodologický prístup ku skúmaniu sme zvolili prieskum vykonaný formou nami zostaveného anonymného dotazníka. Nižšie priblížime metodologický prístup, získané dáta a následne ich zhodnotenie vrátane použitých metód.

Definovanie administratívnej činnosti v rámci výskumu
	Na účely nášho výskumu a na účel vypracovania dotazníka sme administratívnu činnosť definovali ako súhrn neprocesných činností (postupov neupravených Trestným poriadkom, Trestným zákonom a vykonávacími predpismi vrátane interných nariadení) súvisiacich najmä s tvorbou a vedením vyšetrovacieho spisu a zabezpečovaním úkonov v rámci vyšetrovania a skráteného vyšetrovania, ako aj aktivít spojených s prijímaním, evidovaním, riešením a vybavovaním písomných alebo elektronických dokumentov a spisov v rámci vyšetrovania a služobnej činnosti vyšetrovateľa PZ.
	Pre odstránenie rozporov sme následne v úvode dotazníka okrem definície toho, čo považujeme za administratívnu činnosť, bližšie špecifikovali aj to, čo za administratívnu činnosť nepovažujeme. Z nášho pohľadu (na účely dotazníka) ide o činnosti súvisiace so spisovaním zápisníc o úkonoch v trestnom konaní, spisovanie žiadostí, úradných záznamov, prípisov súvisiacich s trestným konaním, vyhotovovanie uznesení, rozhodnutí a stanovísk k podaniam v trestnom konaní, štúdium judikatúry a právnych predpisov v súvislosti s riešením trestných veci a vzdelávaním a pod. Teda činnosti priamo súvisiace s vedením vyšetrovania (skráteného vyšetrovania),  ktoré priamo vyplývajú najmä z Trestného poriadku alebo Trestného zákona. Naopak, za administratívnu činnosť sme na účely dotazníka považovali vybavovanie pošty (vypisovanie obálok, evidenciu pošty), schvaľovanie faktúr, finančnú kontrolu, kopírovanie listín, vytváranie rovnopisov a treťopisov spisov vrátane ich číslovania a obsahu,  štúdium interných predpisov nesúvisiacich s vyšetrovaním, zadávanie údajov do informačných systémov PZ (MVS, systém udalosť – hlásna povinnosť a pod.), vypracovávanie informácií o stave konania pre nadriadených a pod.
	S týmito informáciami boli respondenti  oboznámení v úvode dotazníka. Následne bolo respondentom položených celkovo 24 otázok, ktoré sa okrem úvodných údajov o zaradení a praxi respondentov zameriavali na administratívnu záťaž. Otázky boli formulované s možnosťami výberu odpovede,  prípadne časť otázok mala aj otvorenú možnosť na vyjadrenie názoru respondenta.

Dáta, ich zber a údaje o respondentoch
Dáta na analýzu boli získané z odpovedí respondentov v anonymnom online dotazníkovom prieskume realizovanom prostredníctvom nástroja Google Forms (forms.google.com) medzi vyšetrovateľmi Policajného zboru v rámci celej Slovenskej republiky. Prieskum bol realizovaný na úrovni základných útvarov, na ktorých sa vykonáva vyšetrovanie (odbory kriminálnej polície okresných riaditeľstiev PZ), na vyšších útvaroch (odbory kriminálnej polície krajských riaditeľstiev PZ), ako aj na útvaroch PZ s celoslovenskou pôsobnosťou (Úrad boja proti organizovanej kriminalite a Národná centrála osobitných druhov kriminality). Zber odpovedí prebiehal od decembra 2025 do januára 2026. 
Zber prebiehal zaslaním odkazu na online dotazník aktívnym vyšetrovateľom PZ (primárne oslovení, a to v počte do 30 oslovených), ktorí boli alebo sú kolegami autorov, pričom títo následne distribuovali (e-mailom) odkaz na dotazník medzi vyšetrovateľmi PZ v rámci útvarov, na ktorých pôsobia, resp. na iné útvary (sekundárne oslovení), pričom na výber sekundárne oslovených respondentov už  autori nemali žiadny vplyv, resp. neurčovali podmienky výberu oslovených okrem skutočnosti, že respondentmi mali byť policajti pôsobiaci na úseku vyšetrovania, teda vyšetrovatelia PZ. Z uvedeného dôvodu nevedia autori prezentovať skutočný počet oslovených respondentov. Uvedený postup bol zavedený aj z dôvodu predošlých skúseností s nízkou aktivitou neadresne oslovených respondentov. Týmto postupom sme sa v rámci našich možností snažili zabezpečiť čo najväčšiu náhodnosť výberu respondentov. Vyplnenie dotazníka bolo zo strany takto oslovených respondentov dobrovoľné. 
	Celkovo za vyššie uvedené obdobie bolo zozbieraných 80 vyplnených online dotazníkov. Medzi respondentmi, ktorí vyplnili dotazník, boli aj štyria vedúci oddelení a jeden poverený príslušník PZ. Z hľadiska pohlavia tvorilo výskumnú vzorku 44 mužov a 36 žien. 
Z hľadiska funkčného zaradenia v rámci útvarov je rozvrstvenie respondentov vidieť v nasledujúcom grafe vygenerovanom za pomoci nástroja Google Forms, pričom práve z tohto grafu vyplýva, že do prieskumu sa zapojili aj 4 vedúci oddelení a poverený príslušník PZ. Týchto sme následne pri induktívnej štatistickej analýze zo skúmania vylúčili. Zo skúmania sme pri induktívnej štatistickej analýze vylúčili aj odpovede jedného z respondentov (vyšetrovateľa PZ), ktorý udával extrémnu zaťaženosť, čo by znamenalo, že reálne nevykonáva skoro žiadne vyšetrovanie. Hlavným dôvodom jeho vylúčenia bolo to, aby ním udané extrémne hodnoty neovplyvnili podmienky analýzy a neskresľovali jej výstup. Bližšie zdôvodnenie vylúčenia je uvedené v ďalšom texte.

[image: Graf odpovedí z Formulárov. Názov otázky: 3, Vaše súčasné zaradenie (vyberte jednu možnosť):. Počet odpovedí: 80 odpovedí.]
Graf č. 1 : 	Služobné zaradenie všetkých respondentov

Z hľadiska miesta výkonu služobnej činnosti bolo rozdelenie všetkých 80 respondentov, ktorí sa zúčastnili prieskumu takéto:

Graf č. 2 : 	Miesto súčasného výkonu služobnej činnosti všetkých respondentov podľa pôsobnosti v rámci krajov

Po vynechaní povereného príslušníka PZ a vedúcich oddelení bolo rozloženie respondentov z hľadiska miesta ich súčasného pôsobenia takéto:


Graf č. 3 : 	Miesto súčasného výkonu služobnej činnosti respondentov (bez povereného príslušníka PZ a vedúcich) podľa pôsobnosti v rámci krajov

Z uvedeného prehľadu vyplýva, že do prieskumu sa nám podarilo zapojiť všetky krajské riaditeľstva PZ, ako aj útvary s celoslovenskou pôsobnosťou (okrem Úradu inšpekčnej služby a Úradu hraničnej a cudzineckej polície). Napriek uvedenému musíme konštatovať, že v rámci Krajského riaditeľstva PZ v Banskej Bystrici sme obdržali odpoveď len od jedného respondenta. V prípade ostatných útvaroch sme získali odpovede minimálne od 5 respondentov.   
	Pokiaľ ide o prax respondentov vo vyšetrovaní, zloženie všetkých 80 respondentov je uvedené v nasledujúcom grafe (graf bol vygenerovaný za pomoci nástroja Google Forms):

[image: Graf odpovedí z Formulárov. Názov otázky: 4, Počet rokov praxe vo vyšetrovaní (vyberte jednu možnosť):. Počet odpovedí: 80 odpovedí.]
Graf č. 4 : 	Dĺžka praxe vo vyšetrovaní všetkých respondentov.
	
Po vynechaní údajov o poverenom príslušníkovi PZ a vedúcich bolo rozloženie respondentov podľa dĺžky praxe nasledujúce (graf spracovaný autormi vo formáte Excel):


Graf č. 5 : Dĺžka praxe respondentov (bez povereného príslušníka PZ a vedúcich).

	Po vynechaní údajov vzťahujúcich sa k poverenému príslušníkovi a vedúcim z údajov o dĺžke praxe respondentov vyplýva, že priemerná dĺžka praxe našich respondentov (vypočítaná ako vážený aritmetický priemer) bola 11,52 roka so smerodajnou sx = 7,84. Postup výpočtu je uvedený v ďalšom texte. Priemerná dĺžka praxe našich respondentov teda naznačuje, že išlo už o skúsenejších vyšetrovateľov PZ s dlhoročnou praxou, a z tohto pohľadu môžeme ich vyjadrenia k administratívnej záťaži považovať za relevantné.   
	V rámci prieskumu nás okrem dĺžky praxe respondentov zaujímalo aj to, na akých útvaroch naši respondenti na úseku vyšetrovania počas svojej praxe pôsobili. Údaje v tomto smere zachytáva nasledujúci graf (graf spracovaný autormi vo formáte Excel). Z grafu a jeho údajov vyplýva, že okrem jedného respondenta väčšina respondentov pôsobila na okresných riaditeľstvách PZ, teda tam zrejme kariérne začínala. Zároveň najväčšia časť našich respondentov naďalej pôsobí na okresných riaditeľstvách PZ, teda na organizačne nižších útvaroch PZ, na ktorých sa vykonáva vyšetrovanie a skrátené vyšetrovanie vyšetrovateľmi PZ. Druhá najpočetnejšia časť respondentov pôsobila na všetkých úrovniach vyšetrovania v rámci PZ, teda od okresných riaditeľstiev cez krajské riaditeľstvá PZ až po útvary Prezídia PZ. Uvedené nás oprávňuje vysloviť domnienku, že v rámci prieskumu sme podchytili všetky úrovne Policajného zboru, na ktorých pôsobia vyšetrovatelia PZ. 


Graf č. 6 : 	Útvary, na ktorých pôsobili respondenti počas ich praxe (bez povereného príslušníka PZ a vedúcich).

Hodnotenie administratívnej záťaže na základe odpovedí respondentov
V rámci odpovede na otázky sa respondenti po zadaní všeobecných údajov o svojej osobe a praxi následne vyjadrovali k jednotlivým otázkam týkajúcim sa administratívnej záťaže. Pri hodnotení sme brali do úvahy len respondentov bez vedúcich pracovníkov a povereného príslušníka. Ako sme už uviedli, v rámci samostatnej induktívnej štatistickej analýzy sme následne vynechali aj odpovede jedného respondenta, ktorý z nášho pohľadu udával nereálnu úroveň administratívnej zaťaženosti. 
V rámci prieskumu sa respondenti mali slovným hodnotením vyjadriť k svojej aktuálnej administratívnej záťaži, ktorú mohli hodnotiť takto: veľmi nízka, nízka, priemerná, vysoká, extrémne vysoká. Zo 75 respondentov ani jeden respondent nehodnotil administratívnu záťaž ako veľmi nízku alebo nízku. 11 respondentov (14,7 %) považuje svoju administratívnu záťaž za priemernú.  Najväčší počet respondentov 51 (68,0 %) hodnotí svoju administratívnu záťaž ako vysokú a zvyšných 13 respondentov (17,3 %) ju hodnotilo ako extrémne vysokú. Z týchto odpovedí je zrejmé, že administratívna záťaž z pohľadu respondentov predstavuje vážny problém pri výkone ich činností ako vyšetrovateľov PZ. V rámci prieskumu sme požiadali respondentov aj o percentuálne zhodnotenie, koľko času denne v rámci služby v priemere venujú vykonávaniu administratívnych činností súvisiacich s vyšetrovaním prípadne inou služobnou činnosťou, pričom im boli stanovené percentuálne rozpätia. Z odpovedí vyplynulo, že 5 respondentov denne administratívnou činnosťou strávi 10 – 20 % času, 30 respondentov udávalo rozpätie 20 – 30 %, 29 respondentov rozpätie 40 – 50 %, 10 respondentov v rozpätí 60 – 70 %, a 1 respondent rozpätie 80 – 90 %. Bližšie sú tieto percentuálne údaje analyzované v ďalšom texte v rámci induktívnej štatistickej analýzy.      
Respondenti sa v rámci prieskumu vyjadrili aj k vývoju administratívnej zaťaženosti vyšetrovateľov PZ súvisiacej s výkonom vyšetrovania (skráteného vyšetrovania) a administratívnej zaťaženosti vyšetrovateľov PZ spojenej s výkonom ich ostatnej služobnej činnosti okrem výkonu vyšetrovania (skráteného vyšetrovania) počas doby ich praxe. Respondenti mali na výber tieto možnosti: stúpala, klesala, nemenila sa, neviem posúdiť. Následne mali respondenti porovnať, či je vyššia administratívna zaťaženosť vyšetrovateľov PZ spojená s výkonom vyšetrovania (skráteného vyšetrovania), výkonom iných služobných činností (napr. personálna agenda, agenda nadčasov, oboznamovanie sa s internými predpismi a iné) alebo je rovnaká, prípadne nevedia uvedenú skutočnosť posúdiť. Z odpovedí respondentov (bez zahrnutia odpovedí povereného príslušníka PZ a vedúcich) vyplýva, že 71 respondentov, teda 94,7 % sa domnieva, že ich administratívna záťaž spojená s výkonom vyšetrovania (skráteného vyšetrovania) počas ich praxe stúpala. Len 2 respondenti uviedli, že sa nemenila a rovnaký počet uviedol, že sa nevie vyjadriť (posúdiť). V prípade administratívnej záťaže súvisiacej s výkonom iných služobných činností sa rovnako 71 respondentov, teda 94,7 % domnieva, že počas ich praxe stúpala a len 1 respondent uviedol, že sa nemenila a 3 respondenti uvedené nevedeli posúdiť. Zo všetkých, v rámci analýzy posudzovaných respondentov, ich 69, teda 92,0 % uviedlo, že administratívna záťaž stúpala ako v súvislosti s výkonom vyšetrovania (skráteného vyšetrovania), ako aj s výkonom ich ostatnej služobnej činnosti.
Z hľadiska porovnania toho, či vyššia administratívna zaťaženosť vyšetrovateľov PZ súvisí s výkonom vyšetrovania (skráteného vyšetrovania) alebo s výkonom iných služobných činností (napr. personálna agenda, agenda nadčasov, oboznamovanie sa s internými predpismi a iné) môžeme konštatovať, že zo 69 respondentov, ktorí uviedli, že administratívna záťaž stúpala v súvislosti s výkonom vyšetrovania (skráteného vyšetrovania), ako aj s výkonom ich ostatnej služobnej činnosti, sa 37 respondentov domnieva, že administratívna záťaž je viac spojená s výkonom ostatnej služobnej činnosti. Opačný názor prezentovalo 32 respondentov. Z uvedeného môžeme odvodzovať, že v praxi nie je jednoznačný názor, ktoré z uvedených administratívnych záťaží predstavujú vyššiu záťaž pre vyšetrovateľov PZ.
Následne sme sa v rámci prieskumu a následného výskumu snažili zistiť a skúmať možné príčiny alebo dôvody stúpajúcej, resp. vysokej administratívnej záťaže, a to prostredníctvom odpovedí respondentov týkajúcich sa toho, ktoré činnosti ich z ich pohľadu najviac administratívne zaťažujú, ako aj prostredníctvom otázok týkajúcich sa toho, či niektoré systémy alebo možnosti využitia niektorých osôb viedli alebo môžu viesť k zníženiu administratívnej záťaže. Respondenti mali v rámci otázok na výber možnosti vrátane možnosti pri niektorých otázkach doplniť svoje vlastné vyjadrenie. 
Z odpovedí respondentov vyplynulo, že 57 respondentov (76 %) malo počas praxe možnosť využívať na vykonávanie administratívnych činností civilných zamestnancov. Z týchto respondentov sa 50 respondentov (87,7 %) vyjadrilo, že by využívanie civilných pracovníkov prispelo k zníženiu administratívnej záťaže. Zo všetkých 75 respondentov považuje využívanie civilných zamestnancov za prínos k zníženiu administratívnej záťaže 59 respondentov (78,6 %), teda aj takí ktorí možnosť využívať civilných zamestnancov počas ich praxe nemali. Na tieto otázky nadväzovali špecifické otázky týkajúce sa využívania zapisovateliek v rámci vyšetrovania (otázky č. 17, 18 a 19). Zo 75 respondentov, teda výhradne vyšetrovateľov PZ bez vedúcich a poverených príslušníkov, malo 62 respondentov (82,7 %) možnosť počas praxe využívať zapisovateľky. Zvyšných 13 respondentov (17,3 %) túto možnosť nemalo. Z respondentov, ktorí mali možnosť využívať zapisovateľky, 61 respondentov (98,4 %) vyjadrilo názor, že ich využívanie by prispelo k zníženiu administratívnej záťaže a zefektívneniu vyšetrovania. Naopak, v prípade respondentov, ktorí nemali možnosť využívať v praxi zapisovateľky, len 4 respondenti (30,7 %) vyslovili názor, že využívanie zapisovateliek by prispelo k zníženiu administratívnej záťaže a zefektívneniu vyšetrovania.  
S prihliadnutím na snahu o elektronizáciu samotného vyšetrovania, najmä z hľadiska vytvorenia tzv. elektronického vyšetrovacieho spisu, s ktorou je často spojená v praxi argumentácia, že táto má viesť k zefektívneniu vyšetrovania ako aj k prípadnému zníženiu administratívnej záťaže vyšetrovateľov, sme sa rozhodli preskúmať názory respondentov aj v tejto oblasti. V rámci 23. a 24. otázky boli respondenti dopytovaní, či zavedenie systému MVS (manažment vyšetrovacieho spisu)[footnoteRef:4] a systému Fabasoft[footnoteRef:5] a ich jeho používanie v aplikačnej praxi vyšetrovania podľa ich názoru viedlo k zníženiu administratívnej záťaže vyšetrovateľov PZ. Z odpovedí 75 respondentov (teda bez údajov od vedúcich a povereného príslušníka) vyplynulo, že 74 zo 75 respondentov (98,7 %) zastáva názor, že zavedenie systému MVS neviedlo k zníženiu administratívnej záťaže vyšetrovateľov PZ. Pokiaľ ide o systém Fabasoft, 62 zo 75 respondentov (82,7 %) sa domnieva, že jeho zavedenie zvýšilo administratívnu zaťaženosť, 10 respondenti (13,3 %) sa domnievajú, že administratívnu zaťaženosť zavedenie tohto systému nezmenilo a len 1 respondent sa domnieva, že jeho zavedením sa administratívna zaťaženosť znížila. Dvaja respondenti zavedenie systému Fabasoft nevedeli posúdiť.      [4:  MVS (manažment vyšetrovacích spisov) je informačný systém, ktorý nahrádza v súčasnosti viacero evidenčno-štatistických systémov v rámci PZ (DVS, EŠSK) a má viesť k vytvoreniu elektronického vyšetrovacieho spisu.]  [5:  Fabasoft je informačný systém na elektronickú správu registratúry. V rámci vyšetrovania je využívaný najmä na evidovanie registratúrnych záznamov súvisiacich so služobnou činnosťou (napr. dožiadaní, elektronickej pošty od advokátov, a pod.)] 

Do prieskumu sme zaradili aj otázky týkajúce sa materiálno-technického zabezpečenia vyšetrovateľov, v praxi označované ako „MTZ“ (PC, kopírovacie zariadenia, skenery, napaľovačky, USB a pod.) nakoľko sme predpokladali, že úroveň zabezpečenia ovplyvňuje samotnú administratívnu záťaž. Respondentov sme sa pýtali na spokojnosť s materiálno-technickým vybavením a následne na to, či podľa ich názoru úroveň MTZ súvisí s administratívnou záťažou. Zo 75 respondentov nie je s úrovňou MTZ spokojných 64 (85,3 %), pričom 61 z nich zastáva názor, že úroveň MTZ súvisí s mierou administratívneho zaťaženia. Aj v rámci 11 respondentov, ktorí sú spokojní s úrovňou MTZ, 7 respondentov vyjadrilo názor, že úroveň MTZ súvisí s úrovňou administratívneho zaťaženia. Celkovo teda 68 respondentov (90,7 %) vyslovilo názor, že úroveň MTZ súvisí s úrovňou administratívneho zaťaženia.
V rámci výskumu sme sa snažili identifikovať aj okruhy najviac zaťažujúcich administratívnych činností. Respondentom bolo v rámci 10. otázky ponúknutých na výber viacero možností odpovedí vrátane možnosti doplniť svoj názor.[footnoteRef:6] Zo zistených odpovedí v rámci 10. otázky boli identifikované 3 činnosti, ktoré respondenti (bez odpovedí vedúcich a povereného príslušníka) považovali za najviac zaťažujúce. Na prvom mieste s počtom označení u 68 respondentov (90,7 %) bolo „nahrávanie a evidovanie údajov k spisu v systémoch PZ (MVS, vyhotovenie štatistických výkazov)“. Na druhom mieste sa s výsledkom 58 označení (77,3 %) umiestnili „činnosti spojené s predkladaním spisu na prokuratúre, resp. súdom, či už pri ukončení alebo počas konania číslovanie a obsah spisu“. Na treťom mieste sa s počtom označení 57 (76,0 %) umiestnili „činnosti spojené s vedením a tvorbou vyšetrovacieho spisu (kopírovanie listín, CD, DVD a iných príloh vedenie rovnopisov spisu)“. Pomerne často označovanou možnosťou s počtom označení 37 (49,3 %) bolo aj „oboznamovanie sa s internými predpismi nesúvisiacich s úsekom vyšetrovania“.  Z odpovedí respondentov na 11. otázku vyplýva, že vyššie uvedené tri najzaťažujúcejšie činnosti sú z ich pohľadu aj časovo najnáročnejšie.  [6:  Ponúkané možnosti boli tieto:
činnosti spojené s vedením a tvorbou vyšetrovacieho spisu (kopírovanie listín, CD, DVD a iných príloh, vedenie rovnopisov spisov, zakladanie / lepenie doručeniek a iné), 
činnosti spojené s predkladaním spisu prokuratúre, resp. súdom pri ukončení alebo počas konania číslovanie a obsah spisu, viazanie, vytváranie rovnopisu pre prokurátora a pod.),
zasielanie pošty – korešpondencie (vypisovanie obálok, resp. prípadne vyhotovovanie prípisov k zaslaniu na iné súčasti a pod.),
nahrávanie a evidovanie údajov k spisu v systémoch PZ (MVS, vyhotovovanie štatistických výkazov),
riešenie hlasnej povinnosti (systém udalosť),
oboznamovanie sa s internými predpismi nesúvisiacich s úsekom vyšetrovania,
iné (uveďte aké): ............. ] 

Na základe vyjadrení a údajov od respondentov sme vykonali samostatne aj štatistickú (induktívnu) analýzu možných príčin alebo dôvodov administratívnej záťaže vychádzajúc z našich predpokladov a v praxi pomerne často prezentovaných názorov, napríklad ohľadom vyššej administratívnej záťaže spojenej s vyšetrovaním ekonomickej kriminality.

Štatistická analýza možného vplyvu vybraných faktorov na administratívnu zaťaženosť vyšetrovateľov 
V rámci našej práce sme sa v tomto smere zamerali na vykonanie analýzy možného vplyvu niektorých faktorov na respondentmi udávané percento času stráveného denne vykonávaním administratívnej činnosti (ďalej aj ako „administratívna záťaž“). Nami skúmanými faktormi boli druh vyšetrovanej trestnej činnosti (kriminality), na ktorom prevažne respondent pôsobil (ďalej aj ako „druh vyšetrovanej kriminality“), priemerný počet za posledný polrok pridelených spisov (ďalej aj ako „priemerný počet spisov“) a dĺžkou praxe respondentov na úseku vyšetrovania (ďalej ako „dĺžka praxe“). Výber faktorov bol vykonaný na základe údajov získaných v rámci prieskumu od respondentov, ako aj nášho predpokladu, resp. v praxi pomerne často uvádzaného názoru, že vyšetrovanie napríklad ekonomickej kriminality je spojené s množstvom „papierovania“, a teda aj administratívnej činnosti. Rovnako tak zvyšujúci sa počet pridelených spisov by mal (logicky) administratívne viac zaťažovať vyšetrovateľov PZ.  Aj samotná dĺžka praxe, ktorá často súvisí s postupným narastaním počtu spisov (v dôsledku prerozdelení po odídených kolegoch, odsúvaním zložitejších spisov v rámci riešenia a pod.), by podľa v praxi nie ojedinelých názorov mala mať vplyv na administratívnu zaťaženosť vyšetrovateľov PZ.[footnoteRef:7] [7:  Vplyv počtu spisov pridelených vyšetrovateľom PZ, resp. ich zmien na dĺžku (rýchlosť a efektívnosť) prípravného konania, resp. dĺžku postupu pred začatím trestného stíhania indikovali aj výsledky empirického výskumu prezentovaného v práci VOJTUŠ, F. Efektívnosť trestného konania a vplyv legislatívných zmiem a iných faktorov z pohľadu rýchlosti trestného konania,  s. 202 – 221. ] 

Vplyv týchto faktorov bol na základe údajov od respondentov skúmaný za použitia induktívnych štatistických metód (testovanie štatistických hypotéz o rozptyle (variácii)), ako aj prostredníctvom korelačnej analýzy). Jednotlivé konkrétne použité metódy a postupy sú popísané ďalej v texte, resp. je urobený odkaz na ich popis v relevantnej literatúre.  
	Z dát použitých pri tejto analýze boli vynechané (ako už bolo spomínané) odpovede vyplnené v dotazníku vedúcimi oddelení a povereným príslušníkom, teda celkovo 5 odpovedí (vyplnených dotazníkov). Ďalšou kontrolou odpovedí na administratívnu zaťaženosť bolo zistené, že jeden respondent udával extrémnu administratívnu zaťaženosť 80 – 90 %, pričom išlo o vyšetrovateľa PZ s praxou do 5 rokov, ktorý mal v priemere pridelených 6 – 10 spisov za posledný polrok. Údaje od tohto respondenta sme na základe skúseností a praxe autorov aj s ohľadom na odpovede respondentov s podobným počtom spisov, resp. praxou, vyhodnotili ako chybné vyplnené, resp. úmyselne nadhodnotené, a preto sme ich rovnako vylúčili z analýzy, aby ich extrémne hodnoty nemohli ovplyvniť naše výsledky. Do analýzy nám teda vstupovali dáta celkovo od 74 respondentov. Nakoľko respondenti udávali aj vyšetrovanie na úseku environmentálnej kriminality, ktorá je zvyčajne zaradená na úsek vyšetrovania ekonomickej kriminality, bolo takéto zaradenie priradené k ekonomickej kriminalite. Rovnako tak údaj o vyšetrovaní drogovej kriminality bol štandardne zaradený medzi vyšetrovanie násilnej kriminality.
	Popisné charakteristiky dát, s ktorými sme pri analýze pracovali, sú uvedené v nasledujúcej tabuľke.

	štatistické charakteristiky
	dĺžka praxe (roky)
	priemerný počet spisov
	administratívna záťaž (%)

	všetci respondenti

	počet (n)
	74

	vážený aritmetický priemer ()
	11,52
	19,04
	37,62

	smerodajná odchýlka (sx)
	7,84
	12,55
	14,99

	násilná kriminalita

	počet (n)
	9

	vážený aritmetický priemer ()
	12,22
	11,89
	37,27

	smerodajná odchýlka (sx)
	6,43
	4,86
	18,56

	všeobecná kriminalita

	počet (n)
	25

	vážený aritmetický priemer ()
	11,90
	25,52
	37,85

	smerodajná odchýlka (sx)
	7,61
	14,69
	15,95

	ekonomická kriminalita

	počet (n)
	40

	vážený aritmetický priemer ()
	11,13
	16,60
	37,55

	smerodajná odchýlka (sx)
	8,40
	10,59
	13,91


Tabuľka č. 1: 	Popisné charakteristiky dát použitých pri analýze vybraných faktorov na administratívnu záťaž vyšetrovateľov PZ.
	
Z vypočítaných údajov vyplýva, že priemerná administratívna záťaž respondentov vypočítaná ako vážený aritmetický priemer  z ich odpovedí bola na úrovni 37,62 % z ich denného služobného času. Najvyššiu záťaž v priemere vykazovali respondenti pôsobiaci na úseku vyšetrovania všeobecnej kriminality, aj keď rozdiely v administratívnej zaťaženosti na úsekoch vyšetrovania násilnej, všeobecnej a ekonomickej kriminality boli na základe vypočítaných vážených aritmetických priemerov minimálne. To, či sú tieto rozdiely medzi jednotlivými druhmi vyšetrovanej kriminality skutočne štatisticky rozdielne, bolo predmetom následnej štatistickej analýzy. Dodatočne sme vyrátali aj variačné koeficienty vx[footnoteRef:8] administratívnej záťaže pre jednotlivé druhy vyšetrovanej kriminality. Pri administratívnej zaťaženosti na úseku násilnej kriminality bol variačný koeficient vx = 49,80 %, na úseku všeobecnej kriminality vx = 42,14 % a na úseku ekonomickej kriminality vx = 37,04 %. Z uvedených variačných koeficientov vyplýva, že najviac sa v odhade svojej administratívnej záťaže zhodovali (s najmenším rozptylom hodnôt) vyšetrovatelia pôsobiaci na úseku vyšetrovania ekonomickej kriminality a najmenej na úseku násilnej kriminality.   [8:  Variačný koeficient vx predstavuje relatívnu miera variability v štatistike,a je definovaný ako podiel smerodajnej odchýlky a aritmetického priemeru, pričom býva zvyčajne vyjadrený v percentách. Používa sa na porovnanie rozptýlenosti (variability) súborov s rôznymi priemernými hodnotami. ] 

	Ako sme už uviedli vyššie, pokiaľ ide o vyšetrovateľskú prax respondentov, ktorých odpovede sme brali do úvahy pri analýze, táto bola na priemernej úrovni 11,52 rokov, pričom najvyššiu prax vykazovali vyšetrovatelia na úseku vyšetrovania násilnej kriminality a najmenšiu na úseku ekonomickej kriminality. Na úseku vyšetrovania ekonomickej kriminality je zrejmá aj najvyššia miera variability meraná cez smerodajnú odchýlku sx. Ak hodnoty smerodajných odchýlok vztiahneme k zodpovedajúcemu aritmetickému priemeru pri jednotlivých druhoch kriminality, teda vypočítame variačný koeficient, hodnoty budú nasledujúce: variačný koeficient praxe pri násilnej kriminalite vx= 52,62 %, pri všeobecnej kriminalite vx= 63,95 % a pri ekonomickej kriminalite vx= 75,47 %. Z uvedeného môžeme vyvodiť záver, že zrejme najstabilnejší stav (najmenšia obmena, resp. výmena vyšetrovateľov PZ) je na úseku vyšetrovania násilnej kriminality a najväčšia variabilita praxe, a teda aj zrejme najväčšie personálne pohyby sú na úseku vyšetrovania ekonomickej kriminality. Pokiaľ ide o priemernú zaťaženosť našich respondentov, udávali ju za posledný polrok na priemernej úrovni 19,04 spisu, pričom jednoznačne najvyššia bola zaťaženosť na úseku všeobecnej kriminality (25,52 spisov) a najnižšia na úseku násilnej kriminality (11,89 spisov). 
Ako prvý sme skúmali vzťah medzi druhom vyšetrovanej kriminality a administratívnou záťažou vyšetrovateľov PZ. Pri analýze vzťahu medzi druhom vyšetrovanej kriminality a administratívnou záťažou sme plánovali použiť metódu analýzy rozptylu (variancie) označovanú ako ANOVA[footnoteRef:9], a to konkrétne jednofaktorovú analýzu variancie. Nezávislou premenou (faktorom) bol práve druh vyšetrovanej kriminality, ktorý mal 3 úrovne – násilná, všeobecná a ekonomická kriminalita. Závislou premennou bola administratívna záťaž. Nakoľko sme mali hodnoty roztriedené do skupín (intervalov), pričom sme v jednotlivých triedach nepoznali rozptyl, tento by bol pri výpočtoch nahradený za pomoci Sheppardovej korekcie rozptylu.  [9:  K metóde ANOVA pozri ŠPAJDEL, M. Sprievodca analýzou rozptylu v psychologickom výskume. (vysokoškolská učebnica).] 

Vzhľadom na to, že náš výberový súbor bol relatívne malý a pri násilnej kriminalite bol počet respondentov len 9, testovali sme naše dáta týkajúce sa administratívnej zaťaženosti na splnenie podmienky normality rozdelenia dát. Použité boli Shapirov-Wilkov test[footnoteRef:10], Jarque-Berov test[footnoteRef:11], Doornik-Hansen test a Lillliefors test. Výpočty boli vykonané s pomocou voľne dostupného štatistického ekonometrického software gretl.[footnoteRef:12] Nulové hypotézy všetkých testov spočívajú v tvrdení, že výber pochádza z normálneho rozdelenia.  Programom boli vypočítané hodnoty testovacích kritérií a následne aj im prislúchajúca hodnota p-value.[footnoteRef:13] Programom vypočítané hodnoty pri jednotlivých testoch sú uvedené v nasledujúcej tabuľke.  [10:  Bližšie k testu, jeho podmienkam a výpočtu pozri napr. MARKECHOVÁ, D. et al., Štatistické metódy a ich aplikácie, s. 190 – 19.]  [11:  K výpočtu pozri napr. MARKECHOVÁ, D. et al., Štatistické metódy a ich aplikácie, s. 192 – 193.]  [12:  gretl je akronym pre GNU Regression, Econometristic and Time-series Library a ide o voľne dostupný, open-source software. Dostupný je na internete: <http://gretl.sourceforge.net/index.html>]  [13:  p-value je štatistický ukazovateľ, ktorý udáva pravdepodobnosť, že dosiahnutý výsledok (alebo od neho extrémnejší) vznikol náhodou, ak predpokladáme, že nulová hypotéza je pravdivá. Štandardne sa používa hladina významnosti 0,05 (5 %). Ak je p-value < 0,05, výsledok sa považuje za štatisticky významný, teda zamietame nulovú hypotézu a prikláňame sa k alternatívnej hypotéze.] 


	druh testu
	Hodnota testovacieho kritéria
	p-value

	Doornik-Hansen test
	9,12553
	0,0104332

	Shapiro-Wilk
	0,835921
	1,34998e-007

	Lilliefors test
	0,272004
	~= 0

	Jarque-Bera test
	4,38948
	0,111387


Tabuľka č. 2: 	Výsledky testov normality vo vzťahu k dátam o administratívnej zaťaženosti.
	
Z výsledkov testov normality vyplýva, že okrem Jarque-Berovho testu všetky testy zamietli nulovú hypotézu, a preto rozdelenie nami získaných hodnôt (údajov) týkajúcich sa administratívnej záťaže nemôžeme považovať za normálne. Uvedené zistenie malo následne aj vplyv na zmenu voľby štatistických metód pre testovanie hypotéz, kde sme namiesto parametrických testov použili ich neparametrické alternatívy, ktoré nie sú citlivé na splnenie podmienky normality rozdelenia hodnôt. Neparametrickou obdobou jednofaktorovej analýzy variancie (ANOVA) je Kruskal-Wallisov test (H-test).[footnoteRef:14] Pomocou Kruskal-Wallisovho testu sme následne analyzovali vzťah druhom vyšetrovanej kriminality a administratívnou záťažou. Výpočty boli realizované pomocou programu Microsoft EXCEL.  [14:  Bližšie k testu, jeho podmienkam a výpočtu pozri napr. MARKECHOVÁ, D. et al., Štatistické metódy a ich aplikácie, s. 314 – 321.] 

[bookmark: _Hlk221865118]Nulová hypotéza (H0) pri nami vykonanej analýze vzťahu medzi druhom vyšetrovanej kriminality a administratívnou záťažou vyšetrovateľov PZ znela, že druh vyšetrovanej trestnej činnosti nemá vplyv na administratívnu zaťaženosť vyšetrovateľov PZ. Oproti nulovej hypotéze teda stojí alternatívna hypotéza (HA), že druh vyšetrovanej trestnej činnosti má vplyv na administratívnu zaťaženosť vyšetrovateľov PZ. Naším cieľom bolo preveriť medzi vyšetrovateľmi celkom rozšírený názor, že vyšetrovanie ekonomickej kriminality je spojené s veľkým množstvom papierovania (teda administratívnej činnosti) a rozsahovo väčším spisovým materiálom.
	V rámci testovania pri použití Kruskal – Wallisovho testu sme vypočítali nasledujúce hodnoty

	Kruskal - Wallisov test

	suma poradí všeobecnej kriminality = 939

	suma poradí násilnej kriminality = 325

	suma poradí ekonomickej kriminality = 1512

	testovacia štatistika H = 0,051762

	test významnosti (p-value) = 0,974451


Tabuľka č. 3:	Výsledky Kruskal – Wallisovho testu vzťahu druhu vyšetrovanej kriminality a administratívnej záťaže.

Z vypočítaných údajov Kruskal – Wallisovho testu vyplýva, že našu nulovú hypotézu nemôžeme na hladine významnosti α = 0,05 zamietnuť, a teda platí, že na základe nami získaných údajov nebolo preukázané, že by druh vyšetrovanej trestnej činnosti mal štatisticky signifikantný vplyv na administratívnu zaťaženosť. Inak povedané, administratívna záťaž vyšetrovateľa PZ nezávisí od druhu ním vyšetrovanej kriminality (trestnej činnosti), čo je pre nás ako autorov a zrejme aj prax pomerne prekvapivé a zaujímavé zistenie.[footnoteRef:15]  [15:  Pre úplnosť dodávame, že, ak by sme prihliadali aj na odpovede z analýzy vylúčeného respondenta – vyšetrovateľa PZ, pri použití Kruskal – Wallisovho testu by hodnota p-value bola rovná, 0,011867, a teda menšia ako 0,05, čo by viedlo k zamietnutiu nulovej hypotézy a prijatiu alternatívnej, že druh vyšetrovanej kriminality má štatisticky signifikantný vplyv na úroveň administratívnej záťaže vyšetrovateľa PZ. V tomto prípade bol vylúčený respondent zaradený na úseku vyšetrovania všeobecnej kriminality.  ] 

Ďalej sme sa preto zamerali na analýzu vzťahov medzi priemerným počtom pridelených spisov a rokmi praxe na jednej strane (nezávislé premenné) a administratívnou záťažou na strane druhej (závislá premenná). Pri tejto analýze sme vzhľadom na kvantitatívny charakter nami skúmaných premenných použili korelačnú analýzu. Korelačná analýza slúži na skúmanie závislosti medzi dvoma a viacerými skúmanými veličinami. Korelačná závislosť sa určuje pomocou koeficientov (indexov) korelácie.[footnoteRef:16] Tu si treba uvedomiť základné pravidlo, že korelácia medzi veličinami ešte neznamená ich kauzalitu. Korelácia je nutnou, ale nie postačujúcou podmienkou kauzality. Na to, aby sme mohli tvrdiť, že medzi premennými je kauzálny vzťah (zmeny jednej sú príčinou zmien druhej), musíme takýto záver aj logicky zdôvodniť z podstaty skúmaných javov.  [16:  korelačný koeficient rxy udáva, ako sa korelačná závislosť blíži k funkčnej závislosti a pohybuje sa v prípade Spearman-ovho a Pearson-ovho korelačného koeficientu v absolútnom vyjadrení v rozpätí hodnôt od 0 po 1.  V prípade, ak sa rxy rovná 0, neexistuje medzi dvoma veličinami (znakmi, faktormi) vzájomná závislosť. Ak sa naopak rovná 1, ide o funkčnú závislosť. Koeficient determinácie R2 udáva, koľko percent rozptylu hodnôt je možné vysvetliť závislosťou medzi skúmanými znakmi; teda čím je jeho hodnota vyššia, tým je závislosť tesnejšia (výraznejšia). Bližšie k definovaniu, spôsobu výpočtu a vlastnostiam pozri napr. MARKECHOVÁ, D. et al., Štatistické metódy a ich aplikácie, s. 365 a nasl. ] 

[bookmark: _Hlk221866870]Pre analýzu sme, obdobne ako v prípade skúmania vzťahu medzi druhom vyšetrovanej kriminality a administratívnou záťažou, použili dáta očistené od odpovedí vedúcich a povereného príslušníka, ako aj údaje respondenta, ktorý udával administratívnu záťaž medzi 80 – 90 %. Do analýzy nám opäť vstupovali dáta od 74 respondentov. Pre jednotlivé intervaly sme vypočítali stredové hodnoty, pričom pre interval počtu spisov 41 a viac sme pri analýze zvolili strednú hodnotu 50, aby sme pokryli tento otvorený interval v dotazníku. Priemerný počet spisov 50 predstavuje z nášho pohľadu už enormnú zaťaženosť znemožňujúcu riadne vedenie vyšetrovania so zachovávaním lehôt. Takisto v prípade posledného polootvoreného intervalu dĺžky praxe viac ako 20 rokov sme zvolili strednú hodnotu 25 rokov, nakoľko s vyšetrovateľom PZ, ktorý by pôsobil viac ako 30 rokov priamo vo vyšetrovaní (s výnimkou riadiacich funkcií), sa žiadny z autorov v praxi nestretol.
Keďže, ako už bolo vyššie uvedené, naše dáta nespĺňali podmienku normality, použili sme na určenie korelácie neparametrickú verziu korelačného koeficienta, a to Spearmanov koeficient poradovej korelácie ρxy. Na základe nami zadaných dát program gretl vypočítal pre vzťah medzi priemerným počtom pridelených spisov a administratívnou záťažou Spearmanov koeficient poradovej korelácie ρxy = 0,06788979. Zároveň otestoval nulovú hypotézu o neexistencii korelácie. Inak povedané, Spearmanov koeficient poradovej korelácie sa na zvolenej hladine významnosti α rovná 0. Výsledná testovacia hodnota t (pri 72 stupňoch voľnosti) má hodnotu = 0,577396, čomu zodpovedá p-value = 0,5655. Na základe uvedeného môžeme konštatovať, že na hladine významnosti α = 0,05 nemôžeme zamietnuť nulovú hypotézu, že naše dáta nasvedčujú tomu, že medzi priemerným počtom pridelených spisov a administratívnou záťažou neexistuje štatisticky signifikantná korelácia (závislosti).
	Pre vzťah medzi rokmi praxe a administratívnou záťažou bol vypočítaný Spearmanov koeficient poradovej korelácie ρxy = -0,17449204. Zároveň bola otestovaná nulová hypotéza o neexistencii korelácie. Výsledná testovacia hodnota t (pri 72 stupňoch voľnosti) má hodnotu = -1,50368, čomu zodpovedá p-value = 0,1370. Na základe uvedeného môžeme konštatovať, že nemôžeme na hladine významnosti α = 0,05 zamietnuť nulovú hypotézu, a teda naše dáta nasvedčujú tomu, že medzi rokmi praxe a administratívnou záťažou neexistuje štatisticky signifikantná korelácia (závislosti).
	Súhrnne teda môžeme konštatovať, že na základe vykonanej štatistickej analýzy sa na základe nami získaných dát v rámci prieskumu nepotvrdili naše predpoklady o možnom vplyve druhu vyšetrovanej kriminality, priemerného počtu spisov a dĺžky praxe na administratívnu záťaž vyšetrovateľov PZ. Vzhľadom k tomu, že naši respondenti zhodne (95 % z pôvodného počtu) uvádzali stúpajúci tendenciu administratívnej záťaže, je potrebné dôvody zvyšujúcej sa administratívnej záťaže hľadať v iných faktoroch, resp. príčinách. 
Pri hodnotení výsledkov a záverov z testovania našich hypotéz však musíme vziať do úvahy aj to, že sme pracovali len s údajmi od 74 vyšetrovateľov PZ, čo z hľadiska štatistických predpokladov nie je dostatočne veľký rozsah výberu. Preto naše zistenia treba brať so zodpovedajúcou mierou opatrnosti pri vyvodzovaní záverov. Získané závery vo vzťahu k skúmaným vzťahom sú teda skôr predbežného charakteru a slúžia najmä ako základný podklad pre ďalší výskum. Nie je preto možné  ich generalizovať a  zo štatistického hľadiska považovať za jednoznačne preukázané. Na relevantnejšie závery by bolo potrebné vykonať rozsiahlejší prieskum aspoň na úrovni niekoľkých stoviek vyšetrovateľov PZ (predbežne minimálne viac ako 300).



Záver
Z naznačených zistení vyplývajú jednak metodické, ako aj vecné poznatky. Z metodického hľadiska možno opakovane poukázať najmä na potrebu realizácie výskumu na širšej vzorke respondentov, ktorá by umožnila dosiahnuť vyššiu mieru štatistickej významnosti výsledkov. Zároveň je potrebné zohľadniť subjektívny charakter získaných údajov, ktorý predstavuje prirodzené obmedzenie dotazníkového výskumu. Uvedené skutočnosti by mali byť reflektované v budúcich výskumoch, najmä prostredníctvom rozšírenia vzorky a kombinácie viacerých výskumných metód.
Z vecného hľadiska výsledky poukazujú na skutočnosť, že administratívna záťaž predstavuje významný faktor ovplyvňujúci výkon vyšetrovateľských činností. Vyšetrovatelia Policajného zboru sú vo väčšine prípadov zodpovední aj za administratívne zabezpečenie činností súvisiacich s trestným konaním, ktoré zároveň vyžadujú významnú časť ich pracovného času (u respondentov zúčastnených na prieskume je to v priemere 37,62 %). Z výsledkov výskumu vyplýva, že ide spravidla o rozsah od približne jednej pätiny až po dve tretiny ich pracovného času.
Samotní respondenti v drvivej väčšine uviedli, že ich administratívna záťaž počas ich praxe stúpala v súvislosti s výkonom vyšetrovania (skráteného vyšetrovania), ako aj s výkonom ich ostatnej služobnej činnosti. Ako najviac administratívne (aj časovo) zaťažujúce činnosti uvádzali vyšetrovatelia PZ  „nahrávanie a evidovanie údajov k spisu v systémoch PZ (MVS, vyhotovenie štatistických výkazov)“, „činnosti spojené s predkladaním spisu na prokuratúre, resp. súdom, či už pri ukončení alebo počas konania číslovanie a obsah spisu“, „činnosti spojené s vedením a tvorbou vyšetrovacieho spisu (kopírovanie listín, CD, DVD a iných príloh vedenie rovnopisov spisu)“ a aj „oboznamovanie sa s internými predpismi nesúvisiacich s úsekom vyšetrovania“. Zároveň väčšina z respondentov uvádzala, že na administratívnu záťaž má vplyv aj úroveň a kvalita materiálno – technického zabezpečenia ich práce. 
Za možné riešenie zníženia administratívnej záťaže na základe vyjadrení respondentov možno považovať využívanie civilných pracovníkov, osobitne zapisovateliek na vykonávanie niektorých administratívnych úkonov, ktoré vykonávajú vyšetrovatelia PZ, ako aj asistenciu pri vykonávaní procesných úkonov. Väčšina respondentov vyjadrila názor, že používanie zapisovateliek by prispelo k zníženiu administratívnej záťaže a zefektívneniu vyšetrovania. Tento názor je však v kontraste s realitou, pretože v praxi v rámci úsporných opatrení sú civilní zamestnanci vrátane zapisovateliek prepúšťaní a asistenčné činnosti, ktoré vykonávali pre vyšetrovateľov,  sú prenášané na samotných vyšetrovateľov PZ.
V práci sme sa zamerali aj na preskúmanie možného vplyvu niektorých faktorov na úroveň administratívnej záťaže. V tejto oblasti nášho výskumu môžeme v súhrne konštatovať, že na základe nami vykonanej štatistickej (induktívnej) analýzy sa na základe nami získaných dát v rámci prieskumu nepotvrdili predpoklady o možnom vplyve druhu vyšetrovanej kriminality, priemerného počtu spisov a dĺžky praxe na administratívnu záťaž vyšetrovateľov PZ. Vzhľadom na to, že naši respondenti  uvádzali stúpajúcu tendenciu administratívnej záťaže, dôvody zvyšujúcej sa administratívnej záťaže je potrebné hľadať zrejme v iných faktoroch, resp. príčinách  alebo na potvrdenie našich záverov vykonať rozsiahlejší výskum, ako už bolo naznačené vyššie.
V praxi v súčasnosti možno pozorovať snahu o racionalizáciu procesov trestného konania, ktorú je potrebné vnímať ako legitímny a potrebný cieľ. Z hľadiska dlhodobých trendov dochádza k poklesu evidovanej (registrovanej) kriminality[footnoteRef:17], čo by mohlo a malo vytvárať priestor pre modernizáciu, optimalizáciu a zvyšovanie efektivity činnosti vyšetrovacích orgánov. Súčasne je však potrebné zabezpečiť dostatočné kapacity na zvládanie nových foriem trestnej činnosti, akými sú napríklad kybernetická kriminalita, hybridné hrozby či cezhraničné formy organizovanej kriminality. Takýto vývoj môže mať z dlhodobého hľadiska negatívne dôsledky pre efektivitu trestného konania. [17:  Pre porovnanie v roku 2005 bolo v PZ evidovaných až 123 563  trestných činov (registrovaná kriminalita). V roku 2025 už len  44 759 trestných činov.] 

Nami získané a prezentované poznatky však podľa nášho názoru naznačujú, že namiesto posilňovania kapacít vyšetrovacích orgánov možno v aplikačnej praxi pozorovať tendenciu nárastu administratívnych činností pre vyšetrovateľov  PZ. Tento stav je podľa zistení výskumu okrem iného ovplyvňovaný, nedostatočným materiálno-technickým zabezpečením, personálnym poddimenzovaním a zavádzaním nových informačných systémov (MVS, Fabasoft) bez viditeľného efektu na zníženie administratívnej záťaže. 
Pritom snaha o elektronizáciu procesov vyšetrovania prostredníctvom zavádzania systémov MVS a Fabasoft je často spájaná s deklarovaním zefektívnenia práce vyšetrovateľov. Uvedená snaha však v praxi naráža na limity, resp. realitu, kedy vedenie vyšetrovania a vykonávanie úkonov trestného konania je stále v zásade vyžadované v listinnej forme, a teda zavedenie elektronických systémov vedie k tomu, že dovtedy len listinne vykonávané úkony musia byť duplicitne replikované do zavádzaných informačných systémov, a to už priamo vyšetrovateľmi PZ (v prípade MVS), čo samozrejme logicky zvyšuje množstvo administratívnych úkonov vykonávaných vyšetrovateľmi PZ. Realita ohľadne zavádzania informačných systémov a elektronizácie vyšetrovania v rámci PZ je teda taká, že napr. manažment vyšetrovacích spisov (MVS) v PZ ako základ pre budúcu elektronizáciu vyšetrovania je momentálne využívaný v podstate len na evidovanie a štatistické spracovanie vyšetrovacích spisov, doručenej pošty, vydaných meritórnych rozhodnutí a generovanie formulárov evidenčno-štatistického systému kriminality, a to bez akéhokoľvek presahu práce na nadväzujúce inštitúcie ako prokuratúra či súdy.
Autori pred realizáciou výskumu predpokladali, že administratívna záťaž by mohla byť primárne viazaná na faktory, akými sú počet pridelených spisov, druh vyšetrovanej trestnej činnosti alebo dĺžka praxe vyšetrovateľov. Výsledky výskumu však tieto predpoklady nepotvrdili. Naopak, naznačujú, že príčiny administratívnej záťaže je potrebné hľadať skôr v širších systémových, organizačných a technických faktoroch. Administratívna záťaž vyšetrovateľov PZ, ale aj poverených príslušníkov PZ, si tak z nášho pohľadu vyžaduje ďalšie a rozsiahlejšie skúmanie, najmä s cieľom odhaliť faktory, ktoré ju ovplyvňujú a ktorých následné ovplyvnenie môže viesť k jej zníženiu. 
Zníženie administratívnej záťaže má, podľa názoru autorov, výraznú tendenciu prispieť aj k zefektívneniu samotného vyšetrovania. V tomto smere je možné uvažovať aj nad postupným (a racionálne odôvodneným) zavádzaním systémov umelej inteligencie ako pomocníka pre vyšetrovateľov v rámci samotného vyšetrovania, a to napríklad pri analýze dôkazov, vytváraní možných prepojení skutkov a páchateľov, spracovávaniu a analýze dát získaných napríklad postupom podľa § 116 Trestného poriadku, ale aj pri administratívnych činnostiach (vypĺňanie štatistických výkazov a pod.).

Summary
The article deals with the issue of administrative burden on police investigators within the context of the effectiveness of criminal proceedings, emphasizing non-procedural activities that limit the time available for the investigation itself. Based on an anonymous questionnaire survey carried out among investigators in the Slovak Republic, the authors analyse the scope, status, and primary sources of administrative burden, as well as selected factors that may influence it. According to the survey findings, the authors conclude that investigators devote, on average, more than 37% of their working time to non-procedural administrative tasks, with the vast majority of respondents perceiving this burden as high to extremely high and increasing in nature.
The most burdensome activities primarily include recording data into information systems, processing and maintaining case files, and fulfilling additional duties. Statistical analysis did not indicate a significant correlation between the level of administrative burden and the type of crime investigated, the number of assigned files, or the length of the investigators' professional experience. Conversely, the results suggest a significant impact of organisational, technical, and systemic factors. Based on the survey results, the authors state that reducing the administrative burden is possible mainly through the use of civilian staff, improvement of material and technical equipment, and the rationalization of administrative and information processes. At the same time, reducing the administrative burden on police investigators is an essential prerequisite for increasing the overall efficiency of investigations.

